C 214/82
DA
Den Europæiske Unions Tidende
16.6.2023
Onsdag den 18. januar 2023
C. der henviser til, at sammenhæng mellem EU's interne og eksterne politikker er en uundværlig del af en troværdig og effektiv menneskerettighedspolitik i EU; D. der henviser til, at Unionen går stærkt ind for og fuldt ud støtter multilateralisme, en regelbaseret verdensorden, som bygger på overholdelsen af folkeretten og de demokratiske processer, og de universelle værdier, principper og normer, herunder dem, der er fastlagt i FN-pagten, og som er retningsgivende for FN's medlemsstater og deres gensidige forbindelser; E. der henviser til, at ligestilling mellem kønnene er en af EU's kerneværdier; der henviser til, at retten til ligebehandling og ikkeforskelsbehandling er en grundlæggende rettighed, der er nedfældet i traktaterne og i chartret, og bør respekteres fuldt ud; der henviser til, at retten til respekt for menneskets integritet er altoverskyggende i henhold til artikel 3 i chartret om; der henviser til, at integration af kønsaspektet og en intersektionel tilgang derfor bør gennemføres og medtages som et horisontalt princip i alle EU's aktiviteter og politikker; F. der henviser til, at stigningen i autoritarisme, illiberalisme, populisme og krænkelser af menneskerettigheder i hele verden truer den regelbaserede verdensorden og de værdier og principper, som Unionen bygger på; der henviser til, at mindre end halvdelen af verdens befolkning (45,7 %) ifølge Democracy Index 2021 i dag lever i en eller anden form for demokrati, og over 37 % lever i lande med autoritært styre; G. der henviser til, at terrorisme fortsat er en af de alvorligste trusler mod den internationale fred og sikkerhed og er en klar overtrædelse af menneskerettighederne og de grundlæggende frihedsrettigheder; H. der henviser til, at covid-19-pandemien har betydet tilbageslag for beskyttelsen af menneskerettighederne i hele verden som følge af de værktøjer og politikker, der er blevet indført under dække af at ville bremse virussets udbredelse, og at disse instrumenter og politikker i mange tilfælde er blevet forbundet med tab af de demokratiske standarder i en række lande; I. der henviser til, at miljøkatastrofer, herunder dem, der skyldes klimaændringer og skovrydning, er årsag til menneskerettighedskrænkelser og påvirker ikke blot mennesker i deres umiddelbare nærhed., men også menneskeheden som helhed; der henviser til, at der i de senere år er sket en stigning i antallet af mord, overfald og andre former for vold mod mennesker, der forsvarer menneskerettigheder, miljøet og menneskers adgang til deres jord og naturressourcer; der henviser til, at klimaændringer og miljøforringelse er to presserende og indbyrdes forbundne udfordringer, som underbygger både bæredygtig udvikling og udøvelsen af menneskerettigheder globalt; J. der henviser til, at energikrisen, der sammen med den produktionskrise, som Europa står over for, kan medføre større fattigdom og sårbarhed i Europa med en potentielt skadelig indvirkning på menneskerettighederne; K. der henviser til, at krænkelser af retten til tanke-, samvittigheds- og religionsfrihed, herunder retten til at tro eller til ikke at tro, til at give udtryk for teistiske, agnostiske eller ateistiske synspunkter, til at ændre eller afsværge sin religion og til offentligt at udtrykke sin egen tro, giver anledning til situationer med undertrykkelse, konflikt og krig rundt om i verden;
Almindelige tendenser og globale udfordringer i forbindelse med demokrati og menneskerettigheder 1. gentager menneskerettighedernes universalitet og udelelighed og det enkelte menneskes naturlige værdighed; understreger i den henseende sit stærke engagement i at løse udfordringerne for menneskerettighederne i EU og på verdensplan og gentager EU's og dets medlemsstaters pligt til at stræbe efter at være en global leder inden for fremme og beskyttelse af menneskerettighederne, de grundlæggende frihedsrettigheder og demokratiet i overensstemmelse med Unionens grundlæggende værdier; 2. insisterer på, at beskyttelsen af menneskerettighederne, de grundlæggende frihedsrettigheder og det enkelte menneskes værdighed skal være hjørnestenen i Unionens udenrigspolitik; opfordrer kraftigt Unionen til i den forbindelse at udvise et fortsat ambitiøst engagement for på en strømlinet måde at gøre beskyttelse af menneskerettighederne til en central del af alle EU-politikker og fremme sammenhængen mellem EU's interne og eksterne politikker på dette område;